ไฟแนนเชียลไดเจสต์
คงเครดิตกองทุนทหารไทย
18 ส.ค. 2554

คงเครดิตกองทุนทหารไทย
บริษัท ฟิทช์ เรทติ้งส์ (ประเทศไทย) ประกาศคงอันดับกองทุนรวมตลาดเงินภายในประเทศของกองทุนเปิดทหารไทยธนรัฐ (TMBTM) และกองทุนเปิดทหารไทยธนบดี (TMBMF) ที่ระดับ “AAAmmf” ซึ่งสะท้อนถึงความสามารถที่แข็งแกร่งของกองทุนในการบริหารสินทรัพย์ให้บรรลุวัตถุประสงค์ของการลงทุนในการรักษาเงินต้น และดำรงสภาพคล่องให้อยู่ในระดับสูง 
ขณะเดียวกันมีการจำกัดความเสี่ยงด้านเครดิต ความเสี่ยงทางตลาดและความเสี่ยงทางสภาพคล่อง 
ปัจจัยสนับสนุนหลักในการคงอันดับเครดิตมาจากการกระจายตัวและสภาพคล่องของสินทรัพย์ที่ลงทุน รวมถึงความสามารถของ บลจ.ทหารไทย ในการบริหารจัดการกองทุน ณ วันที่ 30 มิ.ย. 2554 TMBTM และ TMBMF มีมูลค่าสินทรัพย์สุทธิอยู่ที่ 1.69 หมื่นล้านบาท และ 1.43 หมื่นล้านบาท 
BBL ถือหุ้นพัฒน์กล 8%
บริษัท พัฒน์กล (PATKL) แปลงหนี้เป็นทุนให้กับเจ้าหนี้ รวมเป็นหุ้นทั้งหมด 221,865,136 หุ้น ทำให้ธนาคารกรุงเทพ (BBL) เข้ามาถือหุ้นใหญ่อันดับ 5 สัดส่วนสูงถึง 8.46% ซึ่งยังไม่รวมการได้รับใบสำคัญแสดงสิทธิซื้อหุ้น หรือวอร์แรนต์จำนวน 106,148,500 หน่วยที่มีอายุ 10 ปี 
‘วิสูตร’ ซื้อ MME 2.8%
นายวิสูตร เอี้ยวศิวิกูล ได้มาหุ้นบริษัท ไมด้าเมดดาลิสท์ เอ็นเธอร์เทนเมนท์ (MME) จำนวน 2.8% ส่งผลให้มีหุ้นทั้งหมด 10.04% ของทุนชำระแล้ว เมื่อวันที่ 8 ก.ค. 2554 
นายองอาจ ดำรงสกุลวงษ์ ประธานกรรมการบริหาร บริษัท อินเตอร์ไฮด์ (IHL) ได้หุ้นมาจำนวน 20% ส่งผลให้มีหุ้นทั้งหมด 64.97%
ตปท.แปลง SOLAR กำไร
บริษัท โซลาร์ตรอน (SOLAR) แจ้งว่าวันที่ 12 ก.ค.ที่ผ่านมา บริษัทได้เสนอขายหุ้นกู้แปลงสภาพให้กับ Value Capital Asset Management (VCAM) ประเทศสิงคโปร์ ซึ่งเป็นผู้จัดการกองทุนของ Advance Opportunities Fund คิดเป็นเงิน 12 ล้านบาท อายุ 3 ปี อัตราดอกเบี้ย 2%ต่อปี กำหนดราคาแปลงสภาพลอยตัวที่ 2.768 บาท ซึ่งเป็นการเสนอขายเป็นครั้งที่ 4 
ทั้งนี้ วันที่ 13 ก.ค. ทางบริษัทได้รับแจ้งจาก VCAM ขอใช้สิทธิครั้งที่ 4 ในการแปลงสภาพเป็นหุ้นจำนวน 4,335,260 หุ้น และหุ้นจะเริ่มเข้าซื้อขายในตลาดหลักทรัพย์วันที่ 18 ก.ค. นี้ ซึ่งจะได้กำไรกว่า 9.19 แสนบาท หากราคาหุ้นในวันนั้นปิดเท่ากับวันที่ 13 ก.ค.ที่ 2.98 บาท